Існуючая сістэма АТП – вынік найперш савецкага планавання і размяшчэння прадукцыйных сіл. Гэта спадчына мінулага, якая, на мой погляд, ужо не адпавядае сучасным сацыяльна-эканамічным патрабаванням. Трэба падкрэсліць, што толькі за апошняе дзесяцігоддзе навукоўцамі краіны, яе грамадзянамі неаднойчы ўносіліся прапановы па ўдасканаленні існуючага АТП. Аднак акрамя дробных змяненняў (перавод некаторых гарадскіх пасяленняў у катэгорыю сельскіх населеных пунктаў, аб’яднанне гарадоў абласнога падпарадкавання з аднайменнымі раёнамі і інш.), істотных зрухаў у гэтым кірунку не адбылося. Перакананы, што менавіта цяпер да азначанага пытання неабходна вярнуцца. Прычыны, якія выклікаюць неабходнасць такіх змяненняў, разнастайныя.